Ungesabi ...

Nginawe

Kesinye isikhathi soke siba nokwesaba ngitjho nanyana singaba nesibindi namkha sele sibakhulu singaka. Siyahlubayela ebusuku sicabangana neengozikazi ezinengi ezisihlukumezako bese siba nokwesaba. Nokho uZimu usipholisa iingqondo eendaweni ezinengi ngeBhayibhelini.

“Nje-ke ungesabi ngombana nginawe,

ungethuki ngombana nginguZimakho.

Ngiyakuqinisa bengiyakusiza,

ngikugugudlhele ngesidla sami sokuphumelela.”

U-ISAYA 41:10

“Ningabesabi labo ababulala umzimba babhalelwe mphefumulo. Kungcono nesabe loyo okghona ukubhubhisa umphefumulo nomzimba esirhogweni. Iinyoni ezimbili azithengwa ngesipaparwana sinye semali na? Khonapho ayikho nayinye yazo ezakuwela phasi ngaphandle kwemvumo kaYihlo. Ngitjho neenhluthu ehlokwakho zibalwe zoke. Yeke ningesabi; niqakatheke khulu kuneenyoni ezinengi!”

UMATEWU 10:28-31

IBhayibheli lisiqinisekisa ngethando lakaZimu

USomnini ukukhanya nesindiswami,

ngizakwesaba bani na?

USomnini ubuphephelo bokuphila kwami;

alo, ngizakuba nevalo ngobani na?

AMARHUBO 27:1

“Nina ma-Israyeli, ningathuthumeli, ningesabi.

Azange ngikumemezele lokho phambilini

bengakubika na?

Nina nibofakazi bami.

Yitjhoni bona kghani ukhona omunye uZimu

ngaphandle kwami na?

Alikho elinye idwala;

ngambala alikho elinye engilaziko.”

U-ISAYA 44:8

Thembela ekulungeni kwakaZimu

Somnini, ukwethembeka kwakho

kunabele emazulwini,

nobuqotho bakho bufika emkayini.

Ukulunga kwakho kunjengeentaba ezikulu,

ubulungiswa bakho bunjengamalwandle azikileko.

Wena Somnini, usindisa abantu neenlwana.

Maye, kuligugu elingangani ukwethembeka kwakho Zimu!

Boke abantu bakhosela emthunzini wamaphikwakho.

Bayaqabuleka endlinakho,

ubakholisa ngamanzi womlambo ohlobileko

ngombana kuwe kunomthombo wokuphila;

iye, ekukhanyeni kwakho sibona ukukhanya.

Yenabisa ukwethembeka kwakho kilabo abakwaziko

nokulunga kwakho kilabo abaqotho ngehliziyo.

AMARHUBO 36:6-11

Kodwana iKosi ithembekile, izanipha amandla beyiniphephise komumbi.

2 KWEBETHESALONIKA 3:3

“USomnini uzanibusisa, anigcine;

uSomnini uzanikhanyisela, abe nomusa kini;

uSomnini uzanitjheja, aniphe ipumelelo.”

UNUMERI 6:24-26

*Iindimana zemitlolo zithethwe eBhayibhelini lesiNdebele elikhutjhwe ngomnyaka we-2012.

Igadangiswe beyakhutjhwa yiHlangano yeBhayibheli eSewula Afrika.

www.biblesociety.co.za

Bibles and audio Bibles are available on the BibleSA-app